ไทยเฮ! รพ.จุฬาฯ วิจัยวัคซีน “ChulaCov19” สำเร็จ เตรียมเปิดรับอาสาสมัครทดลอง ปลายก.พ.นี้
รพ.จุฬาฯ โชว์ควมสำเร็จวิจัยวัคซีนโควิด “ChulaCov19” เตรียมเปิดรับอาสาสมัครทดลอง ปลายก.พ.นี้ ก่อนเริ่มฉีดเข็มแรก ราวเดือนเม.ย. หรือพ.ค.64
รพ.จุฬาฯ โชว์ควมสำเร็จวิจัยวัคซีนโควิด “ChulaCov19” เตรียมเปิดรับอาสาสมัครทดลอง ปลายก.พ.นี้ ก่อนเริ่มฉีดเข็มแรก ราวเดือนเม.ย. หรือพ.ค.64
19 ก.พ. 2564

โรงพยาบาลจุฬาลงกรณ์ สภากาชาดไทย และคณะแพทยศาสตร์ จุฬาลงกรณ์มหาวิทยาลัย ร่วมกับศูนย์วิจัยวัคซีน แถลงผลการวิจัยและพัฒนาวัคซีนโควิด-19 ภายใต้ชื่อ ChulaCov19 ประสบความสำเร็จ เตรียมเดินหน้าผลิตและทดลองใช้ในคนปลายเดือน เม.ย.นี้ พร้อมเดินหน้าพัฒนาวัคซีนรุ่น 2 คู่ขนานเพื่อรองรับเชื้อดื้อวัคซีนในอนาคต
ศ.นพ.เกียรติ รักษ์รุ่งธรรม ผู้อำนวยการบริหารโครงการพัฒนาวัคซีนโควิด-19 ศูนย์วิจัยวัคซีน คณะแพทยศาสตร์ จุฬาลงกรณ์มหาวิทยาลัย กล่าวว่า ทีมวิจัยได้ทดลองวัคซีน ChulaCov19 ในหนูพบว่าสามารถกระตุ้นภูมิได้สูง ผลคือป้องกันโรคโควิด-19 และกันไม่ให้เชื้อเข้ากระแสเลือดได้ 100%
จากนี้ทีมวิจัยจะเปิดรับอาสาสมัครทดลองในคนราวปลายเดือนก.พ. และเริ่มฉีดวัคซีนในราวเดือนเม.ย. หรือพ.ค.64 โดยจะแบ่งอาสาสมัครเป็น 2 ระยะ คือ ระยะที่ 1 อายุ 18-55 ปี รวม 36 คน เพื่อทดลองขนาดโดสที่เหมาะสมกับคนไทย เมื่อผลออกมาว่าปลอดภัยจะนำไปสู่อาสาสมัครกลุ่มอายุ 65-75 ปี เพื่อทดลองหาขนาดโดสที่เหมาะสม เมื่อได้โดสที่เหมาะสแล้ว จึงจะเดินหน้าระยะที่ 2 คือ ทดลองกับอาสาสมัครจำนวนมากขึ้น คือ 300-600 คน
“ตอนนี้ทุกกระบวนการ เอกสาร ข้อมูลต่างๆ การประกันคุณภาพ จะเริ่มทยอยส่งให้ อย. และกรรมการจริยธรรม เพื่อทยอยพิจารณา เพื่อให้ไม่ต้องใช้เวลานานในการตัดสินใจ” ศ.นพ.เกียรติระบุ
วัคซีนดังกล่าวต้องฉีด 2 เข็ม ระยะเวลาห่าง 3 สัปดาห์ เพื่อให้ได้ผลป้องกันได้ 100% ขณะที่วัคซีนสามารถเก็บในอุณหภูมิ 2-8 องศา อยู่ได้นานอย่างน้อย 1 เดือน จึงจะไม่เป็นปัญหาต่อการขนส่งแต่อย่างใด ซึ่ง ศ.นพ.เกียรติ ระบุว่า mRNA ในวัคซีน ‘ChulaCov19’ จะไม่ฝังตัวในนิวเคลียส และยืนยันว่าประสิทธิภาพการป้องกันโรคโควิด-19 ไม่ด้อยกว่าวัคซีนของ Moderna’s
อย่างไรก็ตาม สิ่งที่น่าเป็นห่วงคือปัจจุบันเชื้อโควิด-19 ได้กลายพันธุ์ไปแล้ว จึงอาจเกิดการดื้อวัคซีนได้ง่ายขึ้น โดยพบการกลายพันธุ์ในอังกฤษ บราซิล และแอฟริกาใต้ ขณะที่ล่าสุดพบการกลายพันธุ์ในสหรัฐอเมริกาถึง 7 สายพันธุ์ แต่สถานการณ์ยังไม่น่ากังวลนัก เนื่องจากการกลายพันธุ์ดังกล่าวไม่ได้ทำให้โรคมีความรุนแรงเพิ่มมากขึ้น เพียงแต่ไวรัสที่กลายพันธุ์นี้จะอาศัยอยู่ในตัวคนนานขึ้น เพื่อต้องการจะกระจายเชื้อต่อให้ได้มากที่สุด
ทั้งนี้ ทางทีมวิจัยได้เริ่มพัฒนาวัคซีนรุ่นที่ 2 เพื่อป้องกันเชื้อดื้อวัคซีนรุ่นที่ 1 ซึ่งเป็นการวิจัยคู่ขนานไปพร้อมกัน ขณะที่เน้นย้ำว่าถึงแม้จะฉีดวัคซีนแล้ว แต่ประชาชนยังต้องใส่หน้ากากอนามัย และล้างมือเหมือนเดิม เพื่อควบคุมการแพร่เชื้อ
ด้าน ศ.นพ.สุทธิพงศ์ วัชรสินธุ ผู้อำนวยการโรงพยาบาลจุฬาลงกรณ์ สภากาชาดไทย และคณบดีคณะแพทยศาสตร์ มหาวิทยาลัยจุฬาลงกรณ์ กล่าวเสริมว่าทางโรงพยาบาลได้เตรียมความพร้อมเรื่องสถานที่ ขั้นตอนต่าง ๆ รวมถึงกระบวนการติดตามความปลอดภัยภายหลังฉีดวัคซีนเรียบร้อยแล้ว
นายอนุทิน ชาญวีรกูล รองนายกรัฐมนตรีและ รมว.สาธารณสุข กล่าวว่า รัฐบาลพร้อมสนับสนุนการวิจัยวัคซีนป้องกันโรคโควิด- 19 ของทีมไทยแลนด์ ซึ่งเป็นที่น่ายินดีและขอเป็นกำลังใจให้โครงการพัฒนาวัคซีนโควิด-19 ของคณะแพทยศาสตร์ จุฬาฯ หรือ “ChulaCov19” ที่มีความก้าวหน้าอย่างมาก จะช่วยเสริมฐานที่แข็งแกร่งของระบบสาธารณสุขให้มั่นคงมากยิ่งขึ้น พึ่งพาตนเองได้